Document ID: 32014R0415

KOMISIJOS ĮGYVENDINIMO REGLAMENTAS (ES) Nr. 415/2014
2014 m. balandžio 23 d.
kuriuo dėl Ukrainos kilmės pieno produktų tarifinių kvotų valdymo iš dalies keičiamas Reglamentas (EB) Nr. 2535/2001 ir leidžiama nuo jo nukrypti
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio a ir c punktus,
kadangi:
(1)
Europos Parlamento ir Tarybos reglamente (ES) Nr. 374/2014 (2) numatyta 2014 m. taikyti lengvatines priemones, susijusias su tam tikrų Ukrainos kilmės prekių importo muitais. Remiantis to reglamento 3 straipsniu, reglamento III priede išvardytus žemės ūkio produktus leidžiama importuoti į Sąjungą neviršijant tame priede nustatytų tarifinių kvotų. Reglamento (ES) Nr. 374/2014 III priede nurodytas kvotas administruoja Komisija pagal Reglamento (ES) Nr. 1308/2013 184 straipsnio 2 dalies b punkto nuostatas;
(2)
į Reglamento (ES) Nr. 374/2014 III priedą įtrauktos pieno ir pieno produktų tarifinės kvotos. Šias kvotas būtina įtraukti į Komisijos reglamento (EB) Nr. 2535/2001 (3) I priedą, o į to reglamento 19 straipsnį įtraukti atitinkamą su kilmės įrodymu susijusią taisyklę, kurią reikalaujama nurodyti importuojant pagal šias kvotas;
(3)
Reglamento (ES) Nr. 374/2014 III priede nurodytos kvotos taikomos tik iki 2014 m. spalio 31 d., todėl reikėtų patikslinti importo licencijų paraiškų pateikimo ir importo licencijų galiojimo laikotarpį;
(4)
remiantis Komisijos reglamento (EB) Nr. 2535/2001 10 straipsnio 1 dalimi, 2013 m. gegužės mėn. patvirtinti importuotojai gali importuoti pagal kvotas tik nuo 2013 m. liepos 1 d. iki 2014 m. birželio 30 d. Ukrainai leidžiamos naudoti kvotos išimties tvarka apima du vienas po kito einančius šešių mėnesių laikotarpius, todėl patvirtinti importuotojai galėtų importuoti tik iki 2014 m. birželio 30 d., nors atitinkamas kvotas leidžiama naudoti iki 2014 m. spalio 31 d. Todėl tikslinga šiems importuotojams leisti importuoti pagal Reglamento (ES) Nr. 374/2014 III priede nurodytas kvotas iki 2014 m. spalio 31 d.;
(5)
Komisijos įgyvendinimo reglamentu (ES) Nr. 1001/2013 (4) kai kurie Tarybos reglamento (EEB) Nr. 2658/87 (5) I priede nurodyti KN kodai pakeisti naujais KN kodais, kurie dabar skiriasi nuo nurodytųjų Reglamente (ES) Nr. 374/2014. Todėl Reglamento (EB) Nr. 2535/2001 I priede turėtų būti nurodyti naujieji KN kodai;
(6)
todėl Reglamentas (EB) Nr. 2535/2001 turėtų būti atitinkamai iš dalies pakeistas;
(7)
Reglamento (ES) Nr. 374/2014 III priede nurodytas kvotas leidžiama naudoti tik iki 2014 m. spalio 31 d., todėl šis reglamentas turėtų įsigalioti kuo greičiau;
(8)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2535/2001 iš dalies keičiamas taip:
a)
5 straipsnis papildomas l punktu:
„l)
I priedo L dalyje nurodytomis kvotomis“;
b)
19 straipsnio 1 dalis papildoma j punktu:
„j)
Europos Parlamento ir Tarybos reglamento (ES) Nr. 374/2014 (6) 2 straipsnio a punktas.
(6) 2014 m. balandžio 16 d. Europos Parlamento ir Tarybos reglamentas (ES) Nr. 374/2014 dėl Ukrainos kilmės prekėms taikomų muitų sumažinimo arba panaikinimo (OL L 118, 2014 4 22, p. 1)“;" 						
c)
I priedas papildomas nauja L dalimi, kurios tekstas pateiktas šio reglamento priede.
2 straipsnis
Licencijų paraiškos kvotoms, nurodytoms Reglamento (EB) Nr. 2535/2001 I priedo L dalyje, kuri į reglamentą įtraukta šio reglamento 1 straipsnio c punktu, pateikiamos ne vėliau kaip 10-os kalendorinės dienos po šio reglamento įsigaliojimo 13.00 val. Briuselio laiku.
Išduotos licencijos galioja nuo išdavimo dienos iki 2014 m. spalio 31 d.
3 straipsnis
Nukrypstant nuo Reglamento (EB) Nr. 2535/2001 10 straipsnio 1 dalies antros pastraipos, 2013 ir 2014 m. patvirtinti importuotojai iki 2014 m. spalio 31 d. gali importuoti produktus pagal kvotas, nurodytas Reglamento (EB) Nr. 2535/2001 I priedo L dalyje, kuri į reglamentą įtraukta šio reglamento 1 straipsnio c punktu.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 23 d.

Labels: 3
17
18